b'\n_START_ARTICLE_\nPuutori\n_START_PARAGRAPH_\nPuutori (ruots. Tr\xc3\xa4torget) on tori Turun ydinkeskustassa. Puutori, jonka mitat ovat noin 100 metri\xc3\xa4 x 40 metri\xc3\xa4, rajautuu koillisessa Aninkaistenkatuun, kaakossa Maariankatuun, lounaassa Brahenkatuun ja luoteessa Sibeliuksenkatuun. Nykyisin Puutorilla ei ole s\xc3\xa4\xc3\xa4nn\xc3\xb6llist\xc3\xa4 toritoimintaa. Puutorin toisessa p\xc3\xa4\xc3\xa4ss\xc3\xa4 on Yst\xc3\xa4vyydenpuisto ja W\xc3\xa4in\xc3\xb6 Aaltosen suunnittelema Turun ja G\xc3\xb6teborgin yst\xc3\xa4vyyden kunniaksi vuonna 1955 pystytetty pronssinen patsas Kun yst\xc3\xa4vyyssuhteet solmitaan. Puutorin ymp\xc3\xa4rill\xc3\xa4 on lis\xc3\xa4ksi erikoisliikkeit\xc3\xa4 sek\xc3\xa4 itse torilla Puutorin vessa jossa toimii anniskeluravintola.\n_START_SECTION_\nHistoriaa\n_START_PARAGRAPH_\nTurun puutori oli 1800-luvun alussa viel\xc3\xa4 kaavoittamatonta joutomaata. Vastaperustettu Kauppatori eli silloinen Aleksanterintori sijaitsi sen verran l\xc3\xa4hell\xc3\xa4, ettei uudelle torille n\xc3\xa4hty tarvetta. Puutorin aluetta kutsuttiin 1800-luvulla Onnettomuudenm\xc3\xa4eksi, sill\xc3\xa4 Turun palo sai alkunsa juuri Aninkaistenm\xc3\xa4elt\xc3\xa4._NEWLINE_Asutuksen ymp\xc3\xa4r\xc3\xb6im\xc3\xa4lle aukiolle ker\xc3\xa4\xc3\xa4ntyi 1800-luvun kuluessa kauppiaita. 1870-luvulla Puutorille siirtyiv\xc3\xa4t vanhojen vaatteiden kauppiaat, jotka oli h\xc3\xa4\xc3\xa4detty pois silloiselta Aurakadun, Ven\xc3\xa4j\xc3\xa4nkirkkokadun ja Puolalankadun rajoittamalta autiolta tontilta. Torille tuotiin 1800-luvun lopussa maaseudulta myyt\xc3\xa4v\xc3\xa4ksi my\xc3\xb6s puutavaraa, mink\xc3\xa4 vuoksi 1897 Aninkaistentoriksi nimetyn aukion nimi alkoi muuttua kansan suussa Puutoriksi._NEWLINE_1900-luvulla torille valmistui Turun ensimm\xc3\xa4inen linja-autoasema, mutta uuden linja-autoaseman valmistuttua korttelin p\xc3\xa4\xc3\xa4h\xc3\xa4n kaukoliikenteen bussit siirtyiv\xc3\xa4t sinne. Vuonna 1902 Puutorille rakennettiin vaakahuone. Rakennus korvattiin 1933 uudella vaakahuoneella, josta tuli ensin yleinen k\xc3\xa4ym\xc3\xa4l\xc3\xa4 aina vuoteen 1986 asti. My\xc3\xb6hemmin, vuonna 1997 rakennuksessa avattiin ravintola Puutorin Vessa. L\xc3\xa4hiliikenteen linja-autot k\xc3\xa4yttiv\xc3\xa4t Puutoria tukikohtanaan viel\xc3\xa4 1990-luvulla. Nykyisin bussit liikenn\xc3\xb6iv\xc3\xa4t Kauppatorilta. _NEWLINE_Puutorin kaupank\xc3\xa4ynnin vilkkaus on vaihdellut vuosikymmenten saatossa. 1960-luvulla Puutori oli Suomen suurimmaksi kirpputoriksi kutsuttu aukio, mutta tilanahtaus ja torin alle 1990-luvun alussa rakennettu maanalainen pys\xc3\xa4k\xc3\xb6intiluola autioittivat v\xc3\xa4hitellen toria.\n_START_SECTION_\nNykyp\xc3\xa4iv\xc3\xa4 ja tulevaisuus\n_START_PARAGRAPH_\nPuutorin autioiduttua kaupunkiaukioksi perustettiin Puutoria el\xc3\xa4v\xc3\xb6itt\xc3\xa4m\xc3\xa4\xc3\xa4n Puutorin puolesta -yhdistys. Nyky\xc3\xa4\xc3\xa4n Puutorin suosituimpia tapahtumia ovat Turun taiteiden y\xc3\xb6n tapahtumat, kes\xc3\xa4inen kirjamyyntitapahtuma Booktori sek\xc3\xa4 Puutori Blues._NEWLINE_Monet turkulaiset ovat ottaneet kantaa Puutorin mahdolliseen uudistamiseen. On toivottu, ett\xc3\xa4 aukiota jakavat asvaltoidut ajokaistat tasattaisiin mukulakivin, eritt\xc3\xa4in vilkas ymp\xc3\xa4r\xc3\xb6iv\xc3\xa4 autoliikenne rauhoitettaisiin ja Puutorilla aloitettaisiin uudelleen s\xc3\xa4\xc3\xa4nn\xc3\xb6llinen kirpputorikauppa. Kaupungin kehitt\xc3\xa4missuunnitelmassa Kauppatori on kuitenkin ykk\xc3\xb6ssijalla. On my\xc3\xb6s esitetty, ett\xc3\xa4 linja-autojen l\xc3\xa4hiliikenteen solmukohta siirrett\xc3\xa4isiin Kauppatorilta Puutorille; nykyisin torin nurkalla on Kauppatorilta pohjoiseen liikenn\xc3\xb6ivien paikallis- ja l\xc3\xa4hilinjojen pys\xc3\xa4kit._NEWLINE_Kes\xc3\xa4kuussa 2011 Puutorilla paljastettiin Turun kulttuurip\xc3\xa4\xc3\xa4kaupunkivuoteen kuuluva Pekka Paikkarin keraaminen taideteos Iglu. Teos on osa Savi kaupungissa -hanketta. Kaksi muuta taideteosta ovat Kim Simonssonin Kupittaan puiston s\xc3\xa4hk\xc3\xb6njakelukeskuksen Temppeli sek\xc3\xa4 Aurajokirannan vedenpuhdistamon Kimono.'